Si os crovates heban estato adeptos d'o ilirismo, os serbios teneban atra concepción de Yugoslavia. Os nacionalistas serbios consideraban que fendo part Serbia d'o bando vencedor, teneban dreito a gobernar sobre os atros pueblos eslavos de Yugoslavia, que heban estato en o Imperio Austro-Hongaro y no yeran independients. En Bosnia os serbios saqueyan localidatz musulmanas, y muitos musulmans bosniacos fuyen ta Turquía. O centralismo serbio fa que os crovates queden desencantatos con o ilirismo. En 1925 ye engarcholato Stjepan Radic, cabo d'o partito campesín crovate, y ye asesinato en o mesmo Parlamento en 1928. En 1933 o suyo succesor Macek tamién ye engarcholato. Ye o inte que amanix un nacionalismo crovate d'inspirazión faixista baixo a dirección de Palevic y que prene o nombre d'ustaixa por os antigos soldatos d'a muga con os otomans. O 9 d'octubre de 1934 os ustaixas asesinan a lo rei Aleixandre de Yugoslavia. Quan se desfa Checoslovaquia os serbios e crovates alcuerdan creyar a Banovina Autonoma de Croacia, y una part de Bosnia con población crovate (Posavina y Herzegovina occidental sobretot) pasa a fer part de Croacia. Macek pasa a fer parte d'o gobierno yugoslavo en 1941.